钦定古今图书集成/理学汇编/文学典/第067卷 > 洪湛
## 钦定古今图书集成/理学汇编/文学典/第067卷 > 洪湛

按《宋史文苑传》，“湛字维清，昇州上元人。曾祖勋，南唐
崇文馆直学士。祖寿，桐城令。父庆元，献书李煜，授奉
礼郎，补新喻令。归宋，至冤句令。湛幼好学，五岁能为
诗。未冠，录所著十卷为《龆年集》。举进士，有声。雍熙二
年，廷试已落，复试，擢寘高等，解褐归德军节度推官。
召还，授右拾遗、直史馆。端拱初，通判寿、许二州。归宋”，
与左正言尹黄裳、冯拯，右正言王世则、宋沆伏阁请
立许王元僖为储贰，词意狂率，太宗怒。时沆坐吕蒙
正亲党，已出为宜州团练副使。上因语近臣曰：“储副，
邦国之本，朕岂不知？但近臣浇薄，若立太子，即东宫
僚属皆须称臣，官职联次，与上台无异，人情深所不
安。此事朕自有时尔。”湛坐削职出知容州，黄裳知邕
州，拯知端州，沆知靖州，世则知蒙州。容之戍卒谋窃
发者，湛侦知，亟斩之。再迁比部员外郎、知郴、舒二州。
咸平二年，召还，命试舍人院，复直史馆。是秋，命与阁
门祗候韩绍辉使荆湖，按视民事，条奏利病甚众。还，
判三司都磨勘司，又与王钦若同知贡举。未几，同修
起居注。时议城绥州，边臣互言利害，遣湛与阁门祇
候程顺奇同往按视。湛言“城之利有七而害有二。”遂
诏营葺，终以劳人罢之。湛美风仪，俊辨有才干，凡五
使西北议边要。真宗有意擢任，顾遇甚厚，曲宴苑中，
《赋赏诗》，不移晷以献，深被褒赏。五年春，有河阴民常
德方讼临津尉任懿纳贿登第，事下御史台，鞫得懿
款云：“咸平二年，补太学生，寓僧仁雅舍，因仁雅求院
之主僧惠泰为道地，署纸，许银七铤。”仁雅、惠泰隐其
二，易为五铤。惠泰素识王钦若已在贡院，乃因馆客
甯文德仆夫徐兴，纳署纸于钦若妻李，李密召家仆
祁睿，书懿名于左臂，并口传许赂之，数入省告钦若，
及懿过五揭，睿复持汤饮至省，钦若遣睿语李，令取
其银，懿未即与。既而懿预奏名授官，未行，丁内艰还。
仁雅驰书索银，形于诅骂。德方者卖卜县市获其书
以告，中丞赵昌言具其事奏白，请逮钦若属吏。先是，
钦若为亳州判官，睿其厅干，及代归，以睿从行，而未
除州之役籍。及贡举事毕，会州人张续还乡行服，托
为睿去籍名。至是，钦若诉云：“睿休役之后，始佣于家，
而惠泰未尝及门。”钦若方被宠顾，乃诏翰林侍读学
士邢昺、内侍副都知阎丞翰，并驿召知曹州边肃、知
许州母宾古就太常寺别鞫。懿易款云：有妻兄张驾
举进士，识湛，懿亦与驾同造湛门，尝以石榴二百枚、
木炭百秤馈之。懿之输银也，但凭二僧达一主司，实
不知谁何。迺以为湛纳其银。湛适使陕西，中途召还，
时张驾已死，甯文德、徐兴悉遁去。钦若近参机务，门
下仆使多新募至，不识惠泰，故无与左证，又固执知
举时未有祁睿，遂以湛受银，法当死，特诏削籍，流儋
州。懿杖脊配隶忠靖军。惠泰坐受简札及隐银未入
己，以年七十馀，当赎铜八斤，特杖一百，黥面配商州
坑冶；仁雅杖脊配隶郢州牢城，而不穷用银之端。初，
王旦与钦若知举，出拜枢密副使，以湛代领其事。湛
之入贡院，懿已试第三场毕，及官收湛赃，家实无物。
湛素与梁颢善，或假颢白金器，乃取以输官。六年，会
赦移惠州，至化州调马驿卒，年四十一。湛时一子偕
行，甚幼，州以闻，特诏赐钱二万，官为护丧还扬州。因
诏“命官配流岭外而没者，悉给缗钱，听其归葬；如亲
属幼稚者，所在遣牙校部送之。”湛有《集》十卷。子鼎，大
中祥符四年进士，至度支员外郎、直史馆、盐铁判官。